Αλέκος Παπαδόπουλος (μουσικός)

Ο **Αλέκος Παπαδόπουλος** (Καστανούσσα, 8 Σεπτεμβρίου 1963) είναι Έλληνας ντράμερ, νταουλτζής, και συνθέτης. Ήταν μέλος των Άγαμων Θυτών και των Argo.

Στις 9 Φεβρουαρίου του 2016 ανακοινώθηκε ως μέλος των Argo, του σχήματος που θα εκπροσωπούσε την Ελλάδα στη Eurovision του 2016. 

## Καριέρα

### Μουσική

#### Δεκαετία του 1990

To 1992 γίνεται μέλος των Άγαμοι Θύται.

Το 1994 παίζει κόνγκας στον δίσκο "Νύχτα από σεντέφι" της Μαρίας Φωτίου, μαζί με τον Θανάση Γκαϊφύλλια (φωνητικά) και τον Φλώρο Φλωρίδη (κλαρινέτο).

Το 1995 παίζει τύμπανα στον δίσκο "Ωδή στα Παπούτσια μου" του Στάθη Παχίδη, με τον οποίο είναι μαζί στους Άγαμους Θύται. Συμμετέχουν και άλλα μέλη από τους Άγαμοι Θύται: Ρούλα Μανισάνου, Χρήστος Μητρέντζης, Ιεροκλής Μιχαηλίδης, και Δημήτρης Σταρόβας.

Το 1997 παίζει ποικιλία κρουστών στον δίσκο «η γυναίκα και το μήλο» της Μαρίας Θωίδου, μαζί με τον Σωκράτη Μάλαμα (φωνητικά).

Το 1998 ιδρύεται το συγκρότημα Ευοί Ευάν, στο οποίο παίζει τύμπανα. Έχουν δικό τους στούντιο στους Αμπελόκηπους Θεσσαλονίκης, όπου κάνουν πρόβες. Κυκλοφορούν τον 1ο τους δίσκο, «εννέα τραγούδια, δύο ορχηστρικά».

Τον Φεβρουάριο του 1999 κυκλοφορεί ο δίσκος «Stavento» του Θανάση Γκαϊφύλλια, στον οποίο ο Αλέκος Παπαδόπουλος παίζει τύμπανα. Επίσης το 1999, παίζει ποικιλία κρουστών στον δίσκο «Dialogues» του Κώστα Μαγγίνα, στον οποίο συμμετέχουν επίσης ο Δημήτρης Μυστακίδης και ο Μάνος Αχαλινωτόπουλος.

### Θέατρο

Το 1999 έκανε το ντεμπούτο του με το Κρατικό Θέατρο Βορείου Ελλάδος, παίζοντας ντραμς στη παράσταση "Ο γενικός γραμματεύς" του συγγραφέα Ηλία Καπετανάκη, που πρωτοπαίχθηκε στο Θέατρο Δάσους. Συνεχίζοντας με το ΚΘΒΕ το 2000, ήταν ο συνθέτης για τη μουσική του θεατρικού έργου "Η γριά" του συγγραφέα Δανιήλ Χαρμς, που παρουσιάστηκε στη Μονή Λαζαριστών.

Το 2000 έγινε μέλος του Δημοτικού Θιάσου Σταυρούπολης. Η πρώτη του παράσταση ήταν "Ένα Ταξίδι στη Βραζίλια" του Δανιήλ Χαρμς, για την οποία παρείχε μουσική καθοδήγηση. Το 2002 έπαιξε κρουστά και λύρα στη παράσταση "Φάκελος Χαρμς". Το 2003 ήταν ο συνθέτης, μουσικός συντονιστής, και παίκτης τυμπάνων και κρουστών στη παράσταση "Ενός Λεπτού Σιγή". Επίσης το 2003 ξανασυνεργάστηκε με το Κρατικό Θέατρο Βορείου Ελλάδος, αυτή τη φορά ως μουσικός στη παράσταση "Το αθάνατο νερό", η οποία έκανε περιοδεία σε Ελλάδα και εξωτερικό. Το 2004 συμμετείχε στη τελευταία του παράσταση για τον Δημοτικό Θίασο Σταυρούπολης, την "Υπερωκεάνειον ‘ΠΑΤΡΙΣ’". Ήταν ο συνθέτης και μουσικός συντονιστής, ενώ επίσης έπαιξε κρουστά.

To 2011, ως μέλος των Άγαμων Θυτών, επέστρεψε στο Κρατικό Θέατρο Βορείου Ελλάδος για τη παράσταση "Οι Άγαμοι Θύται... στο Δημόσιο".

Το 2024, μετά από πολύχρονη αποχή από το θέατρο, επέστρεψε με τη δική του θεατρική παράσταση "Αγκαλιά των Αγγέλων" ως συγγραφέας, συνθέτης, σκηνοθέτης, και καλλιτεχνικός επιμελητής. Η "Αγκαλιά των Αγγέλων" παρουσιάστηκε στη Μονή Λαζαριστών. Στη συνέχεια, το 2024 και το 2025, συνεργάστηκε ξανά με το ΚΘΒΕ, παίζοντας ντραμς στη παράσταση "Βίρα τις άγκυρες" των συγγραφέων Μιχάλη Ρέππα και Θανάση Παπαθανασίου.

### Κινηματογράφος

Συμμετείχε στις ταινίες Όλα είναι δρόμος και Ας περιμένουν οι γυναίκες.

## Προσωπική ζωή

### Πολιτική

Το 2019 ήταν υποψήφιος δημοτικός σύμβουλος του Δήμου Θεσσαλονίκης με τον συνδυασμό "Ναι στη Θεσσαλονίκη" του Κωνσταντίνου Ζέρβα. Πήρε 225 ψήφους και δεν εκλέχθηκε.

## Δισκογραφία

** Προσωπικά άλμπουμ**

* *Kroustomania (2015)*

**Συμμετοχές**

* Στάθης Παχίδης - *Ωδή στα Παπούτσια μου* (1995)
* Άγαμοι Θύται - *Το Μέγα Το Μυστήριο Της Ζωής* (1998)
* Θανάσης Γκαϊφύλλιας - *Stavento* (1999)
* Κώστας Μαγγίνας - *Dialogues (1999)*
* Αρχάνθρωποι - *Εφήμεροι Εραστές* (2006)
* Στάθης Παχίδης - *Αγύριστα Κεφάλια* (2009)
* Νεκτάριος Καραντζής και Σαβίνα Γιαννάτου - *Ομήρου Οδύσσεια* (2011)
* Argo - *[[Utopian Land]]* (2016)

## Παραπομπές


Κατηγορία:Έλληνες μουσικοί
Κατηγορία:Έλληνες τραγουδοποιοί